**ევროპარლამენტისა და საბჭოს 2002 წლის 10 ივნისის**

**დირექტივა №2002/39/EC**

**რომლითაც ცვლილებები შევიდა №97/67/EC დირექტივაში კონკურენციისთვის ევროპული გაერთიანების საფოსტო მომსახურების შემდგომი გახსნის შესახებ**

ევროპარლამენტმა და ევროკავშირის საბჭომ,

ევროპული გაერთიანებისდაფუძნების შესახებ შეთანხმების, კერძოდ, მისი 47(2), 55-ე და 95-ე მუხლების საფუძველზე,

ევროკომისიის მიერ წარმოდგენილი წინადადების საფუძველზე[[1]](#footnote-2),

ევროპის ეკონომიკური და სოციალური კომიტეტის მოსაზრების საფუძველზე[[2]](#footnote-3),

რეგიონების კომიტეტებთან კონსულტაციის გავლის შემდგომ[[3]](#footnote-4),

მოქმედებენ რა შეთანხმების 251-ე მუხლით გათვალისწინებული პროცედურების თანახმად[[4]](#footnote-5),

ვინაიდან,

(1) ევროპული გაერთიანების საფოსტო მომსახურების განვითარების შესახებ მის 1994 წლის 7 თებერვლის გადაწყვეტილებაში[[5]](#footnote-6), საბჭომ ევროპული გაერთიანების საფოსტო პოლიტიკის ერთ-ერთ ძირითად მიზნად განსაზღვრა საფოსტო ბაზრის ეტაპობრივი, კონტროლირებადი ლიბერალიზაციას ხელშეწყობა და უნივერსალური მომსახურების გრძელვადიანი გარანტიის უზრუნველყოფა.

(2) ევროპული გაერთიანების საფოსტო მომსახურების შიდა ბაზრის განვითარებისა და მომსახურების ხარისხის გაუმჯობესების შესახებ ევროპარლამენტისა და საბჭოს 1997 წლის 15 დეკემბრის 97/67/EC დირექტივით[[6]](#footnote-7) განისაზღვრა მარეგულირებელი ჩარჩო საფოსტო სექტორისთვის ევროპული გაერთიანების დონეზე, უნივერსალური მომსახურების გარანტიისა და იმ საფოსტო მომსახურებების მაქსიმალური ლიმიტის დადგენასთან დაკავშირებული ღონისძიბების ჩათვლით, რომლის რეზერვირებასაც უზრუნველყოფენ ევროკავშირის წევრი სახელმწიფოები მათი უნივერსალური მომსახურების პროვაიდერ(ებ)ის მიმართ, უნივერსალური მომსახურების უზრუნველყოფასა და კონკურენციისთვის ბაზრის შემდგომ გახსნასთან დაკავშირებით გადაწყვეტილებების მიღებისთვის საჭირო ვადის ფარგლებში, საფოსტო მომსახურების სფეროში ერთიანი ბაზრის შექმნის მიზნით.

 (3) შეთანხმების მე-16 მუხლი განსაზღვრავს ევროკავშირის საერთო ღირებულებებში ზოგადი ეკონომიკური ინტერესების მომსახურებების მიერ დაკავებულ ადგილს, ასევე მათ როლს სოციალური და ტერიტორიული მთლიანობის ხელშეწყობაში. იგი აცხადებს, რომ საჭიროა სათანადო სიფრთხილის ზომების დაცვა, რათა აღნიშნულ სამსახურებს შეეძლოთ საქმიანობა იმ პრინციპებისა და პირობების საფუძველზე, რაც მისცემთ მათ ნაკისრი ვალდებულებების სისრულეში მოყვანის შესაძლებლობას.

(4) ევროპარლამენტის 1999 წლის 14 იანვრის[[7]](#footnote-8) და 2000 წლის 18 თებერვლის[[8]](#footnote-9) გადაწყვეტილებები ევროპის საფოსტო მომსახურებებით სარგებლობის შესახებ განსაზღვრავს საფოსტო მომსახურების სოციალურ და ეკონომიკურ მნიშვნელობას და უნივერსალური მომსახურების უმაღლესი ხარისხის უზრუნველყოფის საჭიროებას.

(5) აღნიშნულ სფეროში წარმოდგენილი ღონისძიებები ისე უნდა იქნას შემუშავებული, რომ შეთანხმების მე-2 მუხლის თანახმად ევროპული გაერთიანების სოციალური ამოცანები, კერძოდ, დასაქმებისა და სოციალური დაცვის მაღალი დონე ასევე მიღწეულ იქნას დასახული მიზნების სახით.

(6) სასოფლო, მათ შორის, სამთო და კუნძულზე არსებული რეგიონების საფოსტო ქსელები ასრულებენ მნიშვნელოვან როლს ეროვნულ/გლობალურ ეკონომიკაში ბიზნესის ინტეგრირებასთან დაკავშირებით და სასოფლო მთიან და კუნძულზე არსებული რეგიონების სოციალურ და დასაქმების პირობებში მთლიანობის შენარჩუნებასთან დაკავშირებით. გარდა ამისა, მთებსა და კუნძულზე განთავსებულ რეგიონებში სოფლად არსებული საფოსტო სამსახურები შესაძლებელია უზრუნველყოფდნენ მნიშვნელოვან ინფრასტრუქტურულ ქსელს ახალ ელექტრონულ საკომუნიკაციო მომსახურებებზე დაშვებასთან დაკავშირებით.

(7) ლისაბონში 2000 წლის 23 და 24 მარტს გამართულ ევროსაბჭოს შეხვედრაზე, თავმჯდომარის მიერ მიღებულ დასკვნაში წარმოდგენილი იქნა ორი გადაწყვეტილება საფოსტო მომსახურებებთან დაკავშირებით, რომელშიც კომისიისგან, საბჭოსა და ევროკავშირის წევრი სახელმწიფოებისგან მოთხოვნილი იყო შესაბამისი ზომების მიღება მათი უფლებამოსილების ფარგლებში. მოთხოვნილი ღონისძიებებია: პირველი - 2000 წლის დასასრულს შესაბამისი სტრატეგიის შემუშავება საფოსტო მომსახურებებთან დაკავშირებით არსებული შეზღუდვების გასაუქმებლად და მეორე - ლიბერალიზაციის დაჩქარება აღნიშნული საფოსტო მომსახურების სფეროებში მას შემდეგ, რაც განცხადებული მიზანი მიღწეულ იქნება სრულად ფუნქციონირებად ბაზარზე აღნიშნულ მომსახურებებში.

(8) ლისაბონში ევროსაბჭომ ასევე ჩათვალა აუცილებლად, რომ შიდა ბაზრისა და გათვითცნობიერებული ეკონომიკის ფარგლებში სრული ყურადღება მიმართული იყოს შეთანხმების იმ დებულებებზე, რომლებიც უკავშირდება ზოგად ეკონომიკურ ინტერესს და აღნიშნული მომსახურების გამწევ ორგანიზაციებზე.

(9) კომისიამ საფუძვლიანად განიხილა ევროპული გაერთიანების საფოსტო სექტორი, აღნიშნულ სექტორში არსებულ ეკონომიკურ, სოციალურ და ტექნიოლოგიურ პროგრესზე განხორციელებული კვლევების ჩათვლით და გაიარა ვრცელი კონსულტაცია დაინტერესებულ მხარეებთან.

(10) ევროპული გაერთიანების საფოსტო სექტორი საჭიროებს თანამედროვე მარეგულირებელ ჩარჩოს, რომლის მიზანსაც წარმოადგენს საფოსტოს მომსახურებების შიდა ბაზრის გაზრდა. მზარდი კონკურენცია ხელს შეუწყობს საფოსტო სექტორს მოახდინოს ინტეგრირება ალტერნატიული საკომუნიკაციო მეთოდებით და უზრუნველყოს მომსახურების ხარისხის გაუმჯობესება ადრინდელთან შედარებით უფრო ინტენსიურად შესაბამისი თხოვნის წარმდგენი მომხმარებლების მიმართ.

(11) იმ უნივერსალური მომსახურების ხანგრძლივი უზრუნველყოფის ძირითადი მიზანი, რომელიც შეესაბამება ევროკავშირის წევრი სახელმწიფოების მიერ განსაზღვრული ხარისხის სტანდარტს 97/67/EC დირექტივის მე-3 მუხლის შესაბამისად, შესაძლებელია წარმოდგენილი იქნას იმ შემთხვევაში, თუ მომსახურების რეზერვირების შესაძლებლობა იქნება შენარჩუნებული და, ამავდროულად, წარმოდგენილი იქნება მომსახურების გაწევის თავისუფლების სათანადო ხარისხით გათვალისწინებული ეფექტურობის უმაღლესი პირობები.

(12) საფოსტო სექტორის ფარგლებში მოთხოვნის სრულად ზრდამ, რაც ნავარაუდევია საშუალოვადიან პერსპექტივაში, შესაძლებელია ხელი შეუწყოს ბაზრის წილის დაკარგვის ანაზღაურებას, რომელიც შესაძლებელია წარმოიშვას უნივერსალური მომსახურების პროვაიდერების მიმართ ბაზრის შემდგომი გახსნის შედეგად და შესაბამისად დაიცავს უნივერსალურ მომსახურებას.

(13) იმ ფაქტორებს შორის, რომლებიც წარმოადგენს ცვლილებებს საფოსტო სექტორში დასაქმებაზე, ეფექტურობის მიღწევების თვალსაზრისით ყველაზე მნიშვნელოვანია ტექნოლოგიური განვითარება და ბაზარზე ზემოქმედება; ცვლილების დარჩენილი ფაქტორებიდან, ბაზრის გახსნა ითამაშებს ნაკლებად მნიშვნელოვან როლს. ბაზრის გახსნა ხელს შეუწყობს საფოსტო ბაზრების საერთო მასშტაბის გაფართოებას და ნებისმიერი კადრის შემცირებას უნივერსალური მომსახურების პროვაიდერებს შორის აღნიშნული ღონისძიებების მიზეზით (ან მათი ვარაუდით), რაც სავარაუდოდ, ანაზღაურდება კერძო ოპერატორებსა და ბაზრის ახალ მონაწილეების შორის დასაქმების ზრდის შედეგად.

(14) მიზანშეწონილია, რომ ევროპული გაერთიანების დონეზე წარმოდგენილი იქნას კონკურენციისთვის წერილების ბაზრის ეტაპობრივი და კონტროლირებადი გახსნის განრიგი, რაც მისცემს უნივერსალური მომსახურების პროვაიდერებს საკმარის დროს იმისათვის, რომ სისრულეში მოიყვანოს მოდერნიზაციის და რესტრუქტურიზაციის შემდგომი ღონისძიებები, რათა უზრუნველყოს მათი გრძელვადიანი ეფექტურობა ახალ საბაზრო პირობებში. შესაბამისი პერიოდის განსაზღვრა ასევე აუცილებელია იმისათვის, რომ ევროკავშირის წევრ სახელმწიფოს მიეცეს მისი მარეგულირებელი სისტემების ადაპტირების შესაძლებლობა კიდევ უფრო ღია გარემოსთან. აღნიშნულიდან გამომდინარე, მიზანშეწონილი იქნება ბაზრის შემდგომ გახსნასთან ეტაპობრივი მიდგომა, რაც ითვალისწინებს შუალედურ ეტაპებს ბაზრის მნიშვნელოვან, მაგრამ კონტროლირებად გახსნასთან დაკავშირებით, რასაც, აუცილებლობის შემთხვევაში, მოჰყვება მიმოხილვა და წინადადების დადასტურება 2009 წლისთვის საფოსტო მომსახურების შიდა ბაზრის სრულყოფასა ან შესაბამისი ალტერნატიული ნაბიჯების განსაზღვრასთან დაკავშირებით მისი მიმოხილვის შედეგების კუთხით.

(15) მიზანშეწონილია, რომ ბაზრის გახსნის მომდევნო ეტაპების მნიშვნელოვანი ხასიათი და მიღწევადობა განხორციელდეს პრაქტიკაში ევროკავშირის წევრ სახელმწიფოებთან დაკავშირებით, და ამავდროულად უზრუნველყოფილი იქნას უნივერსალური მომსახურების გაგრძელების შესაძლებლობა.

(16) მომსახურების გაწევისა წონის ზღვარის ზოგადი შემცირება 2003 წელს 100 გრამამდე და 2006 წელს - 50 გრამამდე, რომელიც გათვალისწინებულია უნივერსალური მომსახურების პროვაიდერების მიმართ და კომბინირებულია ქვეყნის საზღვრებს გარეთ გამავალი საფოსტო გზავნილის კონკურენციისთვის გახსნასთან იმ გამონაკლისებთან ერთად, რაც აუცილებელი იქნება უნივერსალური მომსახურების გაწევის მიზნით, წარმოადგენს შედარებით მარტივ და კონტროლირებად ეტაპებს, რომლებიც მიუხედავად აღნიშნულისა მეტად მნიშვნელოვანია.

(17) ევროპული გაერთიანების ფარგლებში, ის წერილები, რომელთა წონაც ჩვეულებრივ მერყეობს 50 გრამსა და 350 გრამს შორის, წარმოადგენს უნივერსალური მომსახურების პროვაიდერების სრული საფოსტო შემოსავლის დაახლოებით 16%-ს, აქედან 9% წარმოადგენს ჩვეულებრივ კორესპოდენციებს 100 გრამსა და 350 გრამს შორის წონით, ხოლო ქვეყნის ფარგლებს გარეთ გაგზავნილი 50 გრამზე ნაკლები წონის კორესპოდენციების ზღვარი წარმოადგენს უნივერსალური მომსახურების პროვაიდერების სრული საფოსტო შემოსავლის დამატებით 3%-ს ან მეტს.

(18) რეზერვირებას დაქვემდებარებული მომსახურების ღირებულების ზღვარი, რომელიც შეადგენდა სამს 2003 წელს და ორნახევარს - 2006 წელს, კორესპოდენციის საჯარო ტარიფი ყველაზე სწრაფი სტანდარტული კატეგორიის პირველი წონის ეტაპზე, შეესაბამება 100 გრამიანი და 50 გრამიანი წონის ზღვარის კომბინაციას, აუცილებლობის შემთხვევაში.

(19) ევროკავშირის წევრი სახელმწიფოების უმრავლესობაში პირდაპირი ფოსტა უკვე წარმოადგენს დინამიურ და სწრაფად განვითარებად ბაზარს არსებითად მზარდი პერსპექტივებით, ხოლო ევროკავშირის დანარჩენ წევრ სახელმწიფოებში არსებობს ზრდის მნიშვნელოვანი პოტენციალი. პირდაპირ ფოსტა ღიაა კონკურენციისთვის ევროკავშირის ექვს წევრ სხელმწიფოში. კონკურენციიდან გამომდინარე მომსახურების მოქნილობისა და განფასების გაუმჯობესება ხელს შეუწყობს პირდაპირი ფოსტის პოზიციების გამყარებას ალტერნატიულ საკომუნიკაციო საშუალებებთან შედარებით, რაც, თავის მხრივ, გამოიწვევს ახალი საფოსტო პროდუქტების შექმნას დამატებითი შედეგის სახით და გაამყარებს საფოსტო ინდუსტრიის პოზიციას. მიუხედავად აღნიშნულისა, უნივერსალური მომსახურების გაწევისთვის აუცილებელი მოცულობით, უზრუნველყოფილი უნდა იქნას პირდაპირი ფოსტის კვლავ რეზერვირება ზემოაღნიშნული წონისა და ღირებულების ფარგლებში.

(20) ქვეყნის საზღვრებს გარეთ გამავალი საფოსტო გზავნილი შეადგენს საერთო საფოსტო შემოსავლის 3%-ს საშუალოდ. ბაზრის აღნიშნული ნაწილის გახსნა ევროკავშირის ყველა წევრ სახელმწიფოში იმ გამონაკლისებთან ერთად, რაც აუცილებელი იქნება უნივერსალური მომსახურების გასაწევად, მისცემს შესაძლებლობას სხვადასხვა საფოსტო ოპერატორებს შეაგროვონ, დაახარისხონ და უზრუნველყონ ქვეყნის საზღვრებს გარეთ გამავალი საფოსტო გზავნილების ტრანსპორტირება.

(21) ქვეყნის საზღვრების ფარგლებში შემომავალი საფოსტო გზავნილების კონკურენციისთვის გახსნა ითვალისწინებს 2003 წელს მოქმედი 100-გრამიანი ზღვარისა და 2006 წელს მქომედი 50-გრამიანი ზღვარისთვის გვერდის ავლას, დაუფასოებელი შიდა ფოსტის პროპორციული გაგზავნის გადანაწილების გზით, რაც გახდის მის ეფექტებს არაპროგნოზირებადს. წერილების წარმოშობის განსაზღვრა წარმოადგენს დამატებით სირთულეს. ქვეყნის საზღვრების ფარგლებში შემომავალი ჩვეულებრივი წერილებისა და პირდაპირი ფოსტის, ასევე ჩვეულებრივი შიდა კორესპოდენციის 100-გრამიანი და 50-გრამიანი ზღვარი არის პრაქტიკული, ვინაიდან არ ითვალისწინებს გვერდის ავლის რისკს აღნიშნული სახით ან ინდივიდუალური წერილის წონის ხელოვნურად გაზრდის გზით.

(22) მიმდინარე განრიგის შემუშავება, რომელიც მიზნად ისახავს შემდგომი ნაბიჯების გადადგმას საფოსტო მომსახურებებთან დაკავშირებით შიდა ბაზრის სრულად დანერგვისთვის, მეტად მნიშვნელოვანია როგორც უნივერსალური მომსახურების გრძელვადიანი ეფექტურობის, ასევე თანამედროვე და ეფექტური გზავნილების უწყვეტი უზრუნევლყოფის მიზნით.

(23) მიზანშეწონილია, რომ ევროკავშირის წევრი სახელმწიფოები კვლავ სარგებლობდნენ გარკვეული საფოსტო მომსახურებების რეზერვირების შესაძლებლობით მათი უნივერსალური მომსახურების პროვაიდერ(ებ)ის მიმართ. აღნიშნული ღონისძიებები საშუალებას მისცემს უნივერსალური მომსახურების პროვაიდერებს სისრულეში მოიყვანონ მათი ოპერაციების და ადამიანური რესურსების ადაპტირების პროცესი კიდევ უფრო მასშტაბური კონკურენციის პირობებში, მათი ფინანსურ მდგომარეობას გაუარესებისა და შესაბამისად უნივერსალური მომსახურების დაცვისთვის რაიმე საფრთხის შექმნის გარეშე.

(24) მიზანშეწონილია როგორც ახალ წონასა და ღირებულებასთან დაკავშირებული ზღვარისა და მომსახურების განსაზღვრა, ასევე შემდგომი განხილვისა და გადაწყვეტილების დადასტურებისთვის უზრუნველყოფა, საჭიროების შემთხვევაში, 2009 წლისთვის საფოსტო მომსახურების შიდა ბაზრის სრულყოფის ან მის მიმართ გადადგმული შესაბამისი ალტერნატიული ნაბიჯების განსაზღვრის გზით შედეგების მიმოხილვიდან გამომდინარე.

(25) ევროკავშირის წევრი სახელმწიფოს მიერ მიღებული ღონისძიებები, საკომპენსაციო ფონდის შექმნისა თუ მის ოპერირებაში, დანერგვასა თუ ანგარიშსწორებაში განხორციელებული ნებისმიერი ცვლილების ჩათვლით, შესაძლებელია ითვალისწინებდეს ევროკავშირის წევრი სახელმწიფოს მიერ ან სახელმწიფო რესურსების საშუალებით ნებისმიერი სახით გაწეულ დახმარებას შეთანხმების 87(1) მუხლის მნიშვნელობის ფარგლებში, რაც გულისხმობს 88(3) მუხლის თანახმად კომისიის წინასწარი გაფრთხილების აუცილებლობას.

(26) უნივერსალური მომსახურების სფეროში კონკურენტების მიმართ ლიცენზიების მინიჭების კონცეფცია შესაძლებელია კომბინირებული იქნას იმ მოთხოვნებთან, რომელთა საფუძველზეც აღნიშნულ ლიცენზიატებს ეკისრებათ ვალდებულება, ხელი შეუწყონ უნივერსალური მომსახურების გაწევას.

(27) №97/67/EC დირექტივა ითვალისწინებს, რომ ევროკავშირის წევრი სახელმწიფოები დანიშნავენ ერთ ან რამდენიმე ეროვნულ მარეგულირებელ ორგანოს საფოსტო სექტორში, რომელიც იქნება იურიდიულად და ოპერირების თვალსაზრისით დამოუკიდებელი საფოსტო ოპერატორებისგან. ევროპული საფოსტო ბაზრების განვითარების დინამიკის გათვალისწინებით, ეროვნული მარეგულირებელი ორგანოების მიერ შესრულებული მნიშვნელოვანი როლი უნდა იქნას აღიარებული და გავრცობილი, განსაკუთრებით იმ ამოცანებთან დაკავშირებით, რომელიც უზრუნველყოფს რეზერვირებული მომსახურებების დაცვას გარდა ევროკავშირის იმ წევრი სახელმწიფოებისა, სადაც აღნიშნული რეზერვირებული მომსახურებები არ იქნება წარმოდგენილი. №97/67/EC დირექტივის მე-9 მუხლი შესაძლებლობას აძლევს ევროკავშირის წევრ სახელმწიფოებს გასცდნენ წინამდებარე დირექტივით გათვალისწინებს მიზნებს.

(28) შესაძლებელია მიზანშეწონილი იყოს, რომ ეროვნულმა მარეგულირებელმა ორგანოებმა დაუკავშირონ ლიცენზიების დანერგვა იმ მოთხოვნებს, რაც ითვალისწინებს ლიცენზიატების მომსახურებებზე მომხმარებლების წვდომას გამჭვირვალე, მარტივ და იაფ პროცედურებთან მათ მიერ საჩივრების წარმოდგენისას, იმის მიუხედავად, იქნება თუ არა აღნიშნული საჩივრები დაკავშირებული უნივერსალური მომსახურების პროვაიდერ(ებ)ის მიერ გაწეულ მომსახურებებთან ან იმ ოპერატორების მომსახურებებთან, რომლებიც ფლობენ ავტორიზციას, ინდივიდუალური ლიცენზიის მფლობელების ჩათვლით. აღნიშნული შეიძლება იყოს მიზანშეწონილი იმ პროცედურებთან დაკავშირებით, რომლებიც ხელმისაწვდომია საფოსტო მომსახურების მომხმარებელთა მიმართ, მიუხედავად იმისა, წარმოადგენს თუ არა უნივერსალურ მომსახურებას. ასეთი პროცედურები უნდა ითვალისწინებდეს პასუხისმგებლობის განსაზღვრის პროცედურას საფოსტო გზავნილის დაკარგვის ან დაზიანების შემთხვევაში.

(29) უნივერსალური მომსახურების პროვაიდერები ჩვეულებრივ უზრუნველყოფენ მომსახურებას, მაგალითად, ბიზნესის მომხმარებლების, საფოსტო კონსოლიდატორის მიმართ სხვადასხვა მომხმარებელსა და დაუფასოებელი ფოსტის მგზავნელებთან დაკავშირებით, რაც აძლევს მათ საშუალებას შეიყვანონ საფოსტო გზავნილების ნაკადი სხვადასხვა პუნქტში და სხვადასხვა პირობებში შედარების გზით, სტანდარტული წერილების მომსახურებით. აღნიშნულის სისრულეში მოყვანისას, უნივერსალური მომსახურების პროვაიდერებმა უნდა იმოქმედონ გამჭვირვალობისა და დისკრიმინაციის დაუშვებლობის პრინციპების შესაბამისად, როგორც სხვადასხვა მესამე მხარეებს შორის, ასევე მესამე მხარეებსა და უნივერსალური მომსახურების პროვაიდერებს შორის, რომლებიც უზრუნველყოფნ ეკვივალენტური მომსახურების გაწევას. ასევე აუცილებელია, რომ ასეთი მომსახურება ხელმისაწვდომი იყოს მსგავსი პირობებით ფოსტის გამგზავნი კერძო მომხმარებლებისთვის მომსახურების გაწევისას დისკრიმინაციის დაუშვებლობის წესის დაცვით.

(30) ევროპარლამენტისა და საბჭოს მიმართ ინფორმაციის უწყვეტი მიწოდების მიზნით საფოსტო მომსახურებებთან დაკავშირებით შიდა ბაზრის განვითარების შესახებ, კომისია რეგულარულად წარუდგენს ანგარიშებს აღნიშნულ ინსტიტუტებს წინამდებარე დირექტივის გამოტენებასთან დაკავშირებით.

(31) მიზანშეწონილია, რომ №97/67/EC დირექტივის მოქმედების საბოლოო ვადა გადაიდოს 2008 წლის 31 დეკემბრამდე. ევროკავშირის წევრ სახელმწიფოებში 97/67/EC დირექტივის თანახმად განსაზღვრული ავტორიზაციის პროცედურებს არ მიადგებათ რაიმე უარყოფითი გავლენა აღნიშნული თარიღისთვის.

(32) №97/67/EC დირექტივაში უნდა განხორციელდეს შესაბამისი ცვლილება.

(33) წინამდებარე დირექტივა არ არღვევს კონკურენციისა და მომსახურების გაწევის თავისუფლების შესახებ შეთანხმებით გათვალისწინებული წესების გამოყენებას, რაც განსაზღვრულია კომისიის მიერ წარმოდგენილ შეტყობინებაში საფოსტო სექტორში კონკურენციის წესების დანერგვისა და სახელმწიფოს მიერ საფოსტო მომსახურებებთან დაკავშირებით განხორციელებული გარკვეული ღონისძიებების შესახებ[[9]](#footnote-10),

დაამტკიცეს წინამდებარე დირექტივა:

*მუხლი 1*

№97/67/EC დირექტივა ჩამოყალიბდეს შემდეგი რედაქციით:

1. მე-7 მუხლით გათვალისწინებული დებულებები შეიცვალოს შემდეგნაირად:

‘მუხლი 7

1. უნივერსალური მომსახურების გაწევის უზრუნველყოფასთან დაკავშირებული აუცილებლობიდან გამომდინარე, ევროკავშირის წევრ სახელმწიფოებს შეუძლიათ კვლავაც განაგრძონ მომსახურებების რეზერვირება უნივერსალური მომსახურების პროვაიდერ(ებ)ის მიმართ. აღნიშნული მომსახურები უნდა შემოიფარგლოს შიდა კორესპონდენციისა და საზღვრებს გარედან შემომავლი კორესპონდენციების კლირენსით, დახარისხებით, ტრანსპორტირებითა და მიწოდებით, იმის მიუხედავად აღნიშნული ექვემდებარება თუ არა დაჩქარებულ მიწოდებას წონასა და ფასთან დაკავშირებული ლიმიტების ფარგლებში. წონის ლიმიტი შეადგენს 100 გრამს 2003 წლის 1 იანვრიდან და 50 გრამს 2006 წლის 1 იანვრიდან. წონასთან დაკავშირებული აღნიშნული ზღვარი აღარ მოქმედებს 2003 წლის 1 იანვრიდან იმ შემთხვევაში, თუ ფასი უდრის ან სამჯერ აღემატება კორესპოდენციებთან დაკავშირებულ საჯარო ტარიფს ყველაზე სწრაფი კატეგორიის პირველი წონის ეტაპზე, და 2006 წლის 1 იანვრიდან იმ შემთხვევაში, თუ ფასი უდრის ან ორნახევარჯერ აღემატება აღნიშნულ ტარიფს.

უსინათლო და ნაწილობრივ მხედველობადაქვეითებული პირებისთვის თავისუფალი საფოსტო მომსახურების გაწევის შემთხვევაში, შესაძლებელია დაშვებულ იქნას გამონაკლისი წონისა და ფასის შეზღუდვიდან.

უნივერსალური მომსახურების გაწევის უზრუნველყოფასთან დაკავშირებული აუცილებლობიდან გამომდინარე, პირდაპირი ფოსტა შეიძლება კვლავ დარჩეს რეზერვირებული ერთსა და იმავე წონის და ფასის ლიმიტების ფარგლებში.

უნივერსალური მომსახურების გაწევის უზრუნველყოფასთან დაკავშირებული აუცილებლობიდან გამომდინარე, მაგალითად, როდესაც საფოსტო საქმიანობის გარკვეული სექტორების უკვე იქნა ლიბერალიზებული ან ევროკავშირის წევრ სახელმწიფოებში საფოსტო მომსახურებისთვის დამახასიათებელი კონკრეტული მახასიათებლების არსებობის მიზეზით, საზღვრებს გარეთ გამავალი საფოსტო გზავნილი შეიძლება კვლავ დარჩეს რეზერვირებული ერთსა და იმავე წონის და ფასის ლიმიტების ფარგლებში.

2. დოკუმენტის გაცვლა შესაძლებელია არ იყოს რეზერვირებული.

3. კომისია სისრულეში მოიყვანს პერსპექტიულ კვლევას, რომელიც შეაფასებს, ევროკავშირის ყოველ წევრ სახელმწიფოსთან მიმართებაში, გავლენას 2009 წელს შიდა საფოსტო ბაზრის სრული განხორციელების უნივერსალურ მომსახურებაზე. კვლევის შედეგად მიღებული დასკვნების საფუძველზე, კომისია ვალდებულია წარუდგინოს 2006 წლის 31 დეკემბრისთვის ანგარიში ევროპარლამენტსა და საბჭოს შესაბამისი წინადადების თანხლებით, რომელიც, საჭიროების შემთხვევაში, დაადასტურებს 2009 წლის მდგომარეობით შიდა საფოსტო ბაზრის სრულ მოწყობას და განსაზღვრავს ნებისმიერ სხვა ნაბიჯს კვლევის დასკვნების ფონზე’;

2. მე-12 მუხლს დაემატოს შემდეგი აბზაცები:

‘- იმ შემთხვევაში, თუ უნივერსალური მომსახურების პროვაიდერები მიმართავენ სპეციალურ ტარიფებს, მაგალითად, ბიზნესებთან, დაუფასოებელი ფოსტის მგზავნელებთან ან საფოსტო კონსოლიდატორებთან დაკავშირებულ მომსახურებებს სხვადასხვა მომხმარებლისგან, მათ უნდა მიმართონ გამჭვირვალობისა და დისკრიმინაციის დაუშვებლობის პრინციპებს როგორც ტარიფებთან, ასევე შესაბამის პირობებთან დაკავშირებით. ტარიფები უნდა ითვალისწინებდეს აცილებულ ხარჯებს, სტანდარტულ მომსახურებასთან შედარებით, რაც მოიცავს ინდივიდუალური საფოსტო გზავნილის კლირენსთან, ტრანსპორტირებსთან, დახარისხებასა და მიწოდებასთან დაკავშირებით შეთავაზებული მახასიათებლების სრულ სპექტრს და შესაბამის პირობებში, გამოიყენება თანაბრად, როგორც სხვადასხვა მესამე მხარეს შორის, ასევე მესამე მხარეებსა და უნივერსალური მომსახურების პროვაიდერებს შორის, რომლებიც უზრუნველყოფენ ეკვივალენტური მომსახურების გაწევას. ნებისმიერი ასეთი ტარიფები ასევე უნდა იყოს ხელმისაწვდომი კერძო კლიენტისთვის, რომელიც გზავნის საფოსტო გზავნილს ანალოგიურ პირობებში,

- რეზერვირებული სექტორის ფარგლებს გარეთ წარმოდგენილი უნივერსალური მომსახურების ჯვარედინი სუბსიდირება რეზერვირებულ სექტორში განხორციელებული მომსახურების შემოსავლებიდან აკრძალულია გარდა იმ შემთხვევებისა, როდესაც აღნიშნული იქნება მკაცრად აუცილებელი კონკურენტუნარიან გარემოში დაკისრებული კონკრეტული უნივერსალური მომსახურების ვალდებულების სისრულეში მოყვანის მიზნით; გარდა ევროკავშირის იმ წევრი სახელმწიფოებისა, სადაც არ არსებობს არანაირი რეზერვირებული მომსახურება, აღნიშნული მიმართულებით წესები მიღებულ უნდა იქნას ეროვნული მარეგულირებელი ორგანოების მიერ, რომელმაც უნდა აცნობოს კომისიას ამგვარი ღონისძიებების შესახებ’;

3. მე-19 მუხლის პირველ და მეორე ქვეპუნქტები შეიცვალოს შემდეგნაირად:

‘ევროკავშირის წევრმა სახელმწიფოებმა უნდა უზრუნველყონ გამჭვირვალე, მარტივი და იაფი პროცედურების შემუშავება მომხმარებელთა მიერ წარმოდგენილი საჩივრების მოსაგვარებლად, განსაკუთრებით იმ საჩივრების, რომლებიც ეხება ზარალს, ქურდობას, დაზიანებას ან მომსახურების ხარისხის სტანდარტებთან შეუსაბამობას (იმ პროცედურების ჩათვლით, როდესაც პასუხისმგებლობის დაკისრება ხდება იმ საქმეთა გამო, რომლებშიც ჩართული იქნება ერთზე მეტი ოპერატორი).

ევროკავშირის წევრ სახელმწიფოებს შეუძლიათ უზრუნველყონ ზემოაღნიშნული პრინციპის მოქმედება იმ ბენეფიციარების მიმართ, რომლებიც იმყოფებიან:

- მე-3 მუხლით განსაზღვრული უნივერსალური მომსახურების ფარგლებს გარეთ, და

- მე-3 მუხლით განსაზღვრული უნივერსალური მომსახურების ფარგლებში, თუმცა რომლის უზრუნველყოფასაც არ ახდენს უნივერსალური მომსახურების პროვაიდერი.

ევროკავშირის წევრმა სახელმწიფოებმა უნდა მიმართონ შესაბამის ზომებს, რათა უზრუნველყონ, რომ პირველი ქვეპუნქტით განსაზღვრული პროცედურები იძლეოდეს დავების სამართლიანად და სწრაფად გადაწყვეტის საშუალებას, საჭიროების შემთხვევაში, ანაზღაურების ან/და კომპენსაციის სისტემის უზრუნველყოფის გზით’;

4. 22-ე მუხლის მესამე პუნქტი შეიცვალოს შემდეგნაირად:

‘ეროვნულმა მარეგულირებელმა ორგანოებმა უნდა იკისრონ კონკრეტული ამოცანა, რათა უზრუნველყონ წინამდებარე დირექტივის ფარგლებში გათვალისწინებულ ვალდებულებებთან შესაბამისობა და, საჭიროების შემთხვევაში, კონტროლისა და კონკრეტული პროცედურების სისრულეში მოყვანა, რათა უზრუნველყოფილი იქნას, რეზერვირებული მომსახურებების სათანადოდ შესრულება. მათ ასევე შეიძლება დაეკისროთ საფოსტო სექტორში არსებული კონკურენციის პირობებთან შესაბამისობის პასუხისმგებლობა.’

5. 23-ე მუხლი შეიცვალოს შემდეგნაირად:

*‘23-ე მუხლი*

მე-7 მუხლის დარღვევის გარეშე, ყოველ ორ წელიწადში ერთხელ, პირველივე შემთხვევაში არაუგვიანეს 2004 წლის 31 დეკემბრის, კომისია წარუდგენს მოხსენებას ევროპარლამენტსა და საბჭოს აღნიშნული დირექტივის გამოყენების შესახებ, აღნიშნულ სექტორში განვითარებული მოვლენების შესახებ, კერძოდ, ეკონომიკური, სოციალური, დასაქმების და ტექნოლოგიური ასპექტები, ასევე მომსახურების ხარისხის შესაბამისი ინფორმაციის ჩათვლით. ანგარიშს, საჭიროების შემთხვევაში, თან უნდა დაერთოს წინადადებები ევროპარლამენტისა და საბჭოს მიმართ.’;

6. 27-ე მუხლი შეიცვალოს შემდეგნაირად:

*’27-ე მუხლი*

წინამდებარე დირექტივით გათვალისწინებული დებულებების მოქმედების ვადა, 26-ე მუხლის გარდა, იწურება 2008 წლის 31 დეკემბერს, თუ სხვაგვარად არ იქნა განსაზღვრული 7(3) მუხლის შესაბამისად. მე-9 მუხლით გათვალისწინებულ ავტორიზაციის პროცედურაზე გავლენას არ ახდენს აღნიშნული თარიღი.’

*მუხლი 2*

1. ევროკავშირის წევრი სახელმწიფოები უზრუნველყოფენ იმ კანონების, რეგულაციებისა და ადმინისტრაციული დებულებების დამტკიცებას, რაც იქნება აუცილებელი წინამდებარე დირექტივით გათვალისწინებული პირობების სისრულეში მოსაყვანად არაუგვიანეს 2002 წლის 31 დეკემბრისა. ისინი დაუყოვნებლივ აცნობონ აღნიშნულის შესახებ კომისიას.

ევროკავშირის წევრი სახელმწიფოების მიერ აღნიშნული ღონისძიებების დამტკიცების შემთხვევაში, ისინი გაითვალისწინებენ აღნიშნული დირექტივის მითითებას ან თან დაურთავენ ამგვარ მითითებას მათი ოფიციალური გამოქვეყნების შემთხვევაში. აღნიშნული მითითების გაკეთების მეთოდი წარმოდგენილი იქნება ევროკავშირის წევრი სახელმწიფოს მიერ.

2. ევროკავშირის წევრი სახელმწიფოები შეატობინებენ კომისიას ეროვნული კანონმდებლობის დებულებების ტექსტს, რომელსაც ისინი დაამტკიცებენ წინამდებარე დირექტივით რეგულირებულ სფეროში.

*მუხლი 3*

წინამდებარე დირექტივა კანონიერ ძალაში შედის *ევროპული გაერთიანების ოფიციალურ ჟურნალში* მისი გამოქვეყნების დღიდან.

*მუხლი 4*

წინამდებარე დირექტივა მოქმედებს ევროკავშირის წევრი სახელმწიფოების მიმართ.

შედგენილია ლუქსემბურგი, 2002 წლის 10 ივნისს.

ევროპარლამენტის სახელით ევროსაბჭოს სახელით

პრეზიდენტი პრეზიდენტი

პ. კოქსი ჯ. პიკე ი კამპსი

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. ოფიციალური ჟურნალი C 337 E, 28.11.2000, გვ. 220 და ოფიციალური ჟურნალი C 180 E, 26.6.2001, გვ. 291. [↑](#footnote-ref-2)
2. ოფიციალური ჟურნალი C 116, 26.6.2001, გვ. 291. [↑](#footnote-ref-3)
3. ოფიციალური ჟურნალი C 144, 16.5.2001, გვ. 20. [↑](#footnote-ref-4)
4. ევროპარლამენტის 2000 წლის 14 დეკემბრის დასკვნა (ოფიციალური ჟურნალი C 232, 17.8.2001, გვ. 287), საბჭოს 2001 წლის 6 დეკემბრის ზოგადი პოზიცია (ოფიციალური ჟურნალი C 110 E, 7.5.2002, გვ. 37) და ევროპარლამენტის 2002 წლის 13 მარტის გადაწყვეტილება (ჯერ არ გამოქვეყნებულა ოფიციალურ ჟურნალში). საბჭოს 2002 წლის 7 მაისის გადაწყვეტილება. [↑](#footnote-ref-5)
5. ოფიციალური ჟურნალი C 48, 16.2.1994, გვ. 3. [↑](#footnote-ref-6)
6. ოფიციალური ჟურნალი L 15, 21.1.1998, გვ. 14. [↑](#footnote-ref-7)
7. ოფიციალური ჟურნალი C 104, 14.4.1999, გვ. 134. [↑](#footnote-ref-8)
8. ოფიციალური ჟურნალი C 339, 29.11.2000, გვ. 297. [↑](#footnote-ref-9)
9. ოფიციალური ჟურნალი C 39, 6.2.1998, გვ. 2. [↑](#footnote-ref-10)